# Sci-Hub

Sci-Hub és un lloc web i motor de cerca amb uns 80 milions d'articles acadèmics i documents científics de lliure accés per via il·legal. Opera des de servidors situats a Rússia, cosa que evita que hi arribe el sistema legal dels Estats Units.
Permet cercar pel títol o pel DOI. Quan aconsegueix un article que no havia trobat i piratejat abans, guarda una còpia per a cerques posteriors. Va ser creat el 2011 per la kazakh Alexandra Elbakyan com a reacció a l'elevat cost dels articles científics darrere els paywalls.
L'obtenció de l'accés als documents acadèmics es fa mitjançant credencials (identificació de l'usuari i la contrasenya), alguns dels quals han sigut facilitats per acadèmics voluntàriament. Les editorials afectades han acusat d'utilització del phishing mitjançant correus electrònics per a enganyar acadèmics, cosa que negà Alexandra Elbakyan.
L'editorial acadèmica Elsevier ha presentat una querella a Nova York al·legant infraccions de drets d'autor per part de Sci-Hub. A Elbakyan se l'ha comparada amb Aaron Swartz i Edward Snowden.
Quan a la plataforma amb la mateixa naturalesa LibGen no es troben els documents que se cerquen, el lloc web suggereix automàticament cercar a Sci-Hub.

## Història

El 2011 Alexandra Elbakyan fundà el lloc web. L'èxit del lloc web ha sigut interpretat com a senyal dels alts preus per a l'accés de molts documents acadèmics i el fracàs del moviment d'accés obert.
L'octubre de 2015 un jutge de Nova York condemnà Alexandra Elbakyan a causa de la querella presentada per Elsevier el 2013. No va tindre efectes més enllà del tancament del domini acabat en ".org".
El 2016 arribà a alliberar de la condició de pagament uns 50 milions d'articles. L'editorial més saquejada fou Elsevier; les disciplines consultades són variades i els usuaris són de tot el món, incloent països que no són del Primer Món. L'accés és més dens als campus universitaris europeus i estatunidencs. S'estimà que el dany provocat a Elsevier consisteix en un 5 % del seu tràfic potencial.

## Crítiques negatives

Un dels arguments que donen els detractors és que part dels usuaris tenen de fet l'accés de manera legal en les biblioteques de les institucions on treballen o estudien. Per tant, accedirien per comoditat i no per necessitat. Aquesta observació és ratificada per una investigació sobre el conjunt de dades d'accessos fets pels usuaris de Sci-Hub.

## Vegeu també

* Accés obert
* The Pirate Bay

## Referències

* ↑ «Sci-Hub отметил восьмилетие | РОСКОМСВОБОДА», 21-10-2019. Arxivat de l'original el 2019-10-21. [Consulta: 27 abril 2020].
* ↑ «La "hacker" de los artículos académicos» (en castellà). El espectador, 23-08-2016. [Consulta: 28 agost 2016].
* 1 2 3 4 Bohannon, John «Who's downloading pirated papers? Everyone». Science, 28-04-2016. DOI: 10.1126/science.aaf5664.
* ↑ La joven que desafía a las editoriales con su 'Pirate Bay' de artículos científicos a El Confidencial, 17/6/2016 (castellà)
* ↑ Kravets, David. «A spiritual successor to Aaron Swartz is angering publishers all over again» (en anglès). Condé Nast, 03-04-2016.
* ↑ Murphy, Kate «Should All Research Papers Be Free?» (en anglès). The New York Times, 12-03-2016.
* ↑ Cabanac, 2016, p. 10.
* ↑ Priego, 2016, p. 1.
* ↑ Priego, 2016, p. 2.
* ↑ Jorge Alonso, Ana; De Frutos, Ruth «La evaluación de la investigación universitaria en España». Chasqui. Revista Latinoamericana de Comunicación, 133, 31-12-2016, pàg. 165. DOI: 10.16921/chasqui.v0i133.2924.

## Bibliografia

* Cabanac, Guillaume «Bibliogifts in LibGen? A study of a text-sharing platform driven by biblioleaks and crowdsourcing». Science and Technology, 67, 4, 2016, pàg. 874-884.
* Priego, Ernesto «Signal, Not Solution: Notes on Why Sci-Hub Is Not Opening Access». The Winnower, 3, 2016. DOI: 10.15200/winn.145624.49417.

## Enllaços externs

* sci-hub.bz
* sci-hub.cc
* sci-hub.ac
* llista de servidors actius